Document ID: 32003R0118

A Bizottság 118/2003/EK rendelete
(2003. január 23.)
a marha- és borjúhúsra vonatkozó export-visszatérítések rögzítéséről, valamint a mezőgazdasági termékek export-visszatérítési nómenklatúrájának létrehozásáról szóló 3846/87/EGK rendelet és a marha- és borjúhús-ágazatbeli behozatali és kiviteli engedélyekre vonatkozó alkalmazási szabályokról szóló 1445/95/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2345/2001/EK bizottsági rendelettel [1] módosított, a marha- és borjúhús piacának közös szervezéséről szóló, 1999. május 17-i 1254/1999/EK tanácsi rendeletre [2] és különösen annak 33. cikke (12) bekezdésére,
mivel:
(1) Az 1254/1999/EK rendelet 33. cikke előírja, hogy a fenti rendelet 1. cikkében felsorolt termékekre vonatkozó világpiaci ár és közösségi ár közötti különbséget export-visszatérítéssel lehet fedezni.
(2) A legutóbb a 744/2000/EK rendelettel [3] módosított 32/82/EGK rendelet [4], a legutóbb a 2772/2000/EK rendelettel [5] módosított 1964/82/EGK rendelet [6], valamint a legutóbb a 3661/92/EGK rendelettel [7] módosított 2388/84/EGK rendelet [8] meghatározza az egyes marhahús- és borjúhús-vágottrészekre, valamint az egyes tartósított marhahús- és borjúhústermékekre vonatkozó különleges export-visszatérítés nyújtásának feltételeit.
(3) A fenti szabályoknak és feltételeknek a marhahús és borjúhús piacának előre látható helyzetére való alkalmazásából következően a visszatérítéseknek az alábbiakban rögzítettekkel kell megegyeznie.
(4) Az élő állatok tekintetében - egyszerűsítési okokból - a továbbiakban nem kell export-visszatérítéseket nyújtani olyan kategóriákra, amelyek esetében a harmadik országokkal folytatott kereskedelem jelentéktelen. Ezenfelül - az állatok kímélete általános vonatkozásainak figyelembevételével - a vágásra szánt élő állatokra vonatkozó export-visszatérítéseket, amennyire lehetséges, korlátozni kell. Következésképpen, az export-visszatérítéseket ilyen állatok esetében csak olyan harmadik országok számára kell biztosítani, amelyek kulturális és/vagy vallási okokból hagyományosan jelentős számban importálnak állatokat házi vágás céljából. Szaporítási célú élő állatokat illetően - a visszaélések megelőzése érdekében - a fajtatiszta tenyészállatokra vonatkozó export-visszatérítést a legfeljebb 30 hónapos üszőkre és tehenekre kell korlátozni.
(5) Egyes rendeltetési helyekre vonatkozóan export-visszatérítést kell nyújtani a mellékletben a 0201 KN-kód alatt felsorolt egyes friss vagy hűtött húsokra, a mellékletben a 0202 KN-kód alatt felsorolt egyes fagyasztott húsokra, a mellékletben a 0206 KN-kód alatt felsorolt egyes húsokra vagy vágási melléktermékekre és belsőségekre, valamint a mellékletben a 16025010 KN-kód alatt felsorolt egyes egyéb elkészített vagy tartósított húsokra vagy vágási melléktermékre és belsőségre.
(6) Tekintettel a 020120909700 és 020220909100 termékkód alá tartozó termékek nagy különbségeire, az export-visszatérítéseket csak olyan vágott részekre kell biztosítani, ahol a csont súlya nem haladja meg az egyharmad részt.
(7) A szarvasmarhafélék csontozott vagy csont nélküli, sózott és szárított húsa esetében Svájc felé hagyományos kereskedelmi forgalom irányul. Ahhoz, hogy ez a kereskedelem folytatódhasson, a visszatérítést úgy kell megállapítani, hogy fedezze a svájci piac és a tagállamok exportárai közötti különbséget.
(8) A mellékletben a 16025031-16025080 KN-kód alatt feltüntetett egyes egyéb vágott részek és tartósított húsok vagy vágási melléktermékek és belsőségek esetében a Közösség jelenléte a nemzetközi kereskedelemben a jelenleg rendelkezésre álló visszatérítés nyújtásával tartható fenn.
(9) Egyéb marhahús- és borjúhústermékek esetében nem szükséges visszatérítést rögzíteni, mivel a Közösség részesedése a világkereskedelemben nem jelentős.
(10) A legutóbb a 2319/2002/EK rendelettel [9] módosított 3846/87/EGK bizottsági rendelet [10] az export-visszatérítés alkalmazásához létrehozta a mezőgazdasági termékek nómenklatúráját. A legfeljebb 30 hónapos, fajtatiszta, nőivarú tenyészállatok tenyésztésére vonatkozó visszatérítések bevezetését követően a fent említett terméknómenklatúrát módosítani kell.
(11) Annak érdekében, hogy a piaci szereplők számára egyszerűsítsék a kiviteli vámalakiságokat, az összes fagyasztott vágott részre vonatkozó visszatérítést összhangba kell hozni a - a felnőtt, hímivarú szarvasmarhafélékből származótól eltérő - friss vagy hűtött vágott részekre vonatkozókkal.
(12) A 160250 KN-kód alá vont termékeknél az ellenőrzést fokozni kell azzal, hogy a visszatérítés nyújtását a 2026/83/EGK rendelettel [11] módosított, a mezőgazdasági termékekre vonatkozó export-visszatérítés előzetes kifizetéséről szóló, 1980. március 4-i 565/80/EGK tanácsi rendelet [12] 4. cikkében foglalt rendelkezések alapján történő előállítás feltételéhez kötik.
(13) Visszatérítés csak olyan termékekre nyújtható, amelyek a Közösségben szabadon mozoghatnak. Ezért a visszatérítésre való jogosultsághoz kötelezővé kell tenni, hogy a termékek - a legutóbb a 95/23/EK irányelvvel [13] módosított 64/433/EGK tanácsi irányelvben [14], 94/65/EK tanácsi irányelvben [15], valamint a legutóbb a 97/76/EK irányelvvel [16] módosított 77/99/EGK tanácsi irányelvben [17] meghatározott - állat-egészségügyi jelöléssel rendelkezzenek.
(14) Az 1964/82/EGK rendelet 6. cikkének (2) bekezdése alapján a különleges visszatérítést csökkenteni kell, ha a csontozott hús kivitelre szánt mennyisége a csontozással előállított vágott részek teljes súlyának 95 %-ánál kevesebbet, de 85 %-ánál nem kevesebbet tesz ki.
(15) Az Európai Megállapodások keretén belül az Európai Közösség és a társult közép- és kelet-európai országok közötti - a további engedmények elfogadásáról folytatott - tárgyalások különösen a marha- és borjúhús piacának közös szervezése hatálya alá tartozó termékek kereskedelmének liberalizálását célozzák. Ez alapján Romániát ki kell venni azoknak a rendeltetési helyeknek a jegyzékéből, amelyek visszatérítés nyújtására adnak lehetőséget. A visszatérítések eltörlése azonban nem vezethet az egyéb országokba történő kivitelre vonatkozó differenciált visszatérítések megteremtéséhez.
(16) Az e rendeletben foglalt intézkedések összhangban vannak a Marha- és Borjúhúspiaci Irányítóbizottság véleményével,
ELFOGADTA EZT A RENDELETET:
1. cikk
(1) Azoknak a termékeknek a jegyzékét, amelyekre az 1254/1999/EK rendelet 33. cikkében említett export-visszatérítést nyújtanak, valamint azok összegét és rendeltetési helyét e rendelet I. melléklete állapítja meg.
(2) A termékeknek meg kell felelniük a következőkben foglalt vonatkozó állat-egészségügyi jelölési követelményeknek:
- a 64/433/EGK irányelv I. mellékletének XI. fejezete,
- a 94/65/EK irányelv I. mellékletének VI. fejezete,
- a 77/99/EGK irányelv B. mellékletének VI. fejezete.
2. cikk
Az 1964/82/EGK rendelet 6. cikke (2) bekezdésének harmadik albekezdésében említett esetben a 020130009100 termékkód alá tartozó termékekre vonatkozó visszatérítés mértékét 14,00 EUR/100 kg-mal kell csökkenteni.
3. cikk
Azt a tényt, hogy az Észtországba, Litvániába, Lettországba, Magyarországra és Romániába történő kivitelre nem rögzítettek export-visszatérítést, nem kell úgy tekinteni, mintha differenciált visszatérítés létezne.
4. cikk
(1) A 3846/87/EGK rendelet melléklete 5. szakaszának helyébe e rendelet II. melléklete lép.
(2) Az 1445/95/EK rendelet III. mellékletének helyébe e rendelet III. melléklete lép.
5. cikk
E rendelet az Európai Közösségek Hivatalos Lapjában való kihirdetését követő harmadik napon lép hatályba.
Rendelkezéseit a 2003. február 3-tól igényelt kiviteli engedélyekre kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. január 23-án.

Labels: 3
17
6